
HEATHER GRAHAM

Ondskapens stemme

OVERSATT AV Mona Berge



–KREWE OF HUNTERS–




Tilegnet Kathryn Falk, Ken Rubin, Jo Carol Jones,

Sharon Murphy, Lisa og Chris Barney,

og familien Cumbess til minne om «Maw».

Og til alle de gode vennene jeg har fått

som elsker hjemstaten sin Texas!


Prolog

Galveston Island, Texas

Våren 1835



Månen var fortryllende den kvelden. Rose Langley vandret barbent på stranden og så opp på den praktfulle himmelen. Hun visste ikke hva årsaken var; hun visste bare at hun aldri hadde sett noe lignende. Den sigdformede månen var stor og skimrende, og bak den, som et taust og glødende ekko, skimtet hun den andre halvdelen av månen. Før i tiden ville hun kanskje ha gått til læreren sin, mr Moreno –så gammel, snill og klok –og spurt ham hva et slikt fengslende naturfenomen skyldtes. Han ville ha gransket det og kanskje fortalt henne at en av de andre planetene sto på linje med månen. Eller kanskje han ville ha sagt at det var en optisk illusjon forårsaket av et skydekke eller bitte små regndråper i luften som ikke ble til regn.

Men hun kunne selvfølgelig ikke spørre mr Moreno om noe. Hun hadde gitt avkall på ham, og alt annet som kunne kalles sømmelighet og et respektabelt liv, da hun ble overbevist om at faren var grusom og urimelig som ikke innså hvilken vidunderlig, strålende mann Taylor Grant var.

Hun hadde rømt fra det småborgerlige barndomshjemmet i New Orleans, skråsikker på at Taylor elsket henne og at livet med ham kom til å bli som en drøm.

Hun prøvde å skyve vekk alle andre tanker og bare fokusere på månen og den forheksede stemningen den skapte. Men hun hørte mennene i baren. Pirate’s Cove –et passende navn på en bar, siden Galveston Islands første nybygger var piraten Lafitte. Lafitte var borte for lenge siden. Eldre menn, som fremdeles husket sjørøvertiden, satt i baren og drakk og bannet og snakket om tiden under spansk og fransk herredømme –og så spansk igjen –og den kommende uavhengigheten for Texas. Det var bare prat. Noen få menn ville kanskje ta til våpen for å kjempe for Texas, men de fleste var noen døgenikter som satt og drakk hele dagen. De lokket Taylor til å drikke, men han hadde ingen penger, så han overtalte dem til å betale for hennes tjenester –og overtalte henne ved å si at de kom til å slokne straks de ble alene med henne. De gjorde som regel det. Men ikke alltid raskt nok… Hun krympet seg og så opp på månen igjen. Hun lå der og følte seg svett og ekkel og skitten, og stanken av dem hang i neseborene lenge etter at de hadde sloknet. Det nyttet ikke å bli kvitt lukten ved å dukke seg i vannet i bukten engang.

Hun hørte latteren, banningen og de grove vitsene. Nå og da hørte hun den falske, skingrende latteren til en av barhorene –de fleste av dem gamle og utbrukte, som dynket seg i parfyme og nøyde seg med småpenger og whisky eller rom for de kjappe tjenestene sine.

Taylor hadde gjort henne til en av dem.

Tårene sved i øynene. Hun prøvde å late som om hun aldri hadde reist hjemmefra, og at hun bare var en ung kvinne som gikk en tur på stranden og så på en magisk måne. Men det forandret ingenting. Det lindret heller ikke smerten som plutselig strømmet gjennom henne.

Hun elsket fremdeles Taylor til tross for alt han hadde gjort mot henne. For et fjols hun var!

–Rose!

Det opprømte ropet hans fikk henne til å snu seg. Taylor hadde kommet ut fra baren, og nå kom han løpende mot henne. Da han nådde frem til henne, var han andpusten, og øynene glitret.

Men opprømtheten hans klarte ikke lenger å smitte over på henne.

–Hva er det, Taylor? spurte hun.

–Endelig! Endelig hadde jeg hellet med meg. Rose, elskede Rose, se på denne!

Han viste frem en ring.

Hun husket smykker. Hun husket fine smykker, som korset faren hadde kjøpt til henne på en forretningsreise til Italia, og de nydelige perleøredobbene moren hadde gitt henne på fjortenårsdagen. Hun hadde aldri eid praktfulle smykker, bare gullsmykker og halvedelstener som en ung jente på en plantasje skattet høyt.

Likevel kjente hun igjen eksklusive smykker når hun så dem.

Og denne ringen var spesielt eksklusiv. Den var sikkert verdt hele farens plantasje. Det skimrende lyset fra månen ble reflektert i den store diamanten med delikat gullinnfatning. Diamanten var mangefasettert og glitret i alle regnbuens farger. Den måtte være på minst fem karat, kanskje mer.

Det virket nesten som om den levde sitt eget liv, som om den funklende diamanten brant i håndflaten hennes.

Rose stirret på Taylor. Han hadde drukket, men full var han ikke. De nydelige, blå øynene så kjærlig på henne, og munnen –en veik munn over en delikat, men veik hake –var kruset i et ømt og skjelvende smil.

Ja, til tross for alt han hadde gjort mot henne, elsket han henne. Han gjorde virkelig det.

–Hvor har du fått denne fra? spurte hun.

–Jeg satte meg ved pokerbordet, og de andre vant og gikk. Jeg ble sittende igjen og spille med gamle Marley. Du vet han som påstår at han seilte med Lafitte. Han la denne på bordet og sa at Lafitte selv hadde kalt den Galveston-diamanten. En gang i tiden eide den kongelige Habsburg-familien den! Den ble tatt fra et spansk skip Lafitte plyndret i tiden før krigen i 1812, Rose! Marley sverger på at Lafitte ga ham diamanten, men jeg tror heller at han stjal den. Det spiller ingen rolle. Han hadde den –og nå har vi den. Dette er redningen vår. Vi kan reise hvor vi vil. Du behøver aldri å være sammen med de gamle horebukkene igjen, og vi behøver ikke å sove på en strand. Vi kan gifte oss, kjøpe hester og jord…

–Taylor, Texas ruster til krig! Vi må komme oss vekk herfra. Og vi må gjøre det i kveld –før noen får vite at du har denne. Rose var blitt ganske opprømt selv nå, men det var noe ved diamantringen hun ikke likte –selv om den var ufattelig vakker. Hun ville reise med det samme. Og hun ville at de skulle selge diamanten –ta imot det de fikk og nøye seg med det. De måtte få nok til å klare seg, men etter det… Det viktigste var at de kom seg vekk herfra nå så fort som mulig. Hun kunne gjerne la de få eiendelene bli liggende igjen på det lille rommet de leide og løpe av gårde. En stigende uro blandet seg med opprømtheten.

Var det diamanten? Advarte den henne? Eller var det den som gjorde henne redd?

–Ikke vær redd, de andre vet ikke om det, og selv om de hadde gjort det, blir det sagt at det hviler en forbannelse over den ringen, sa Taylor. –Prinsessen eller hvem det nå var som eide den, skal visstnok ha dødd i ung alder. Jeg vant noen kontanter også. Vi kjøper hester og kommer oss vekk herfra. Vi reiser straks det blir lyst. Og hvis vi ikke kan kjøpe jord, drar vi østover igjen. Vi drar til Virginia, eller kanskje helt til New York!

Et øyeblikk så det ut som om den merkelige månen lyste sterkere, skinte ned på dem og ga dem sin velsignelse.

Den fredelige stemningen ble avbrutt av bråk fra baren.

–Hva er det som skjer, Taylor? hvisket hun.

Flere menn kom løpende mot dem. Hun begynte å rygge unna, men det var ingen steder å løpe. Dette var en øy. Stranden strakte seg milevis rundt øye.

Det var umulig å flykte.

–Der er han! Få tak i ham! ropte en av mennene.

Hun kjente hånden hans mot sin da Taylor stakk til henne ringen. Hun klemte fingrene rundt den. Hun visste at hvis det var diamanten disse mennene var ute etter, ville de rive av henne klærne og ransake henne her på stranden. Hun lot som om hun skjøv tilbake en hårlokk som hadde løsnet fra hårknuten og stakk diamanten inn i håret.

Hjertet hamret vilt i brystet. Fem menn hadde kommet ut. En av dem var Matt Meyer, beryktet for alle indianerne han hadde skalpert i Tennessee. Han var omgitt av svirebrødrene sine –røffe karer som hadde sett bedre dager, men de kunne fremdeles oppføre seg brutalt og voldelig.

Hun tok et skritt frem. –Mine herrer, hva er problemet? spurte hun så skarpt og arrogant hun kunne. Hun gikk forbi Taylor og håpet at de ikke kom til å kaste seg over ham med det samme.

Men hun burde ha visst bedre.

Meyer grep henne om skuldrene og slengte henne ned i sanden. –Din fordømte snylter! snerret han til Taylor. –Hvor faen er klokka mi og urlenka?

–Hva? hylte Taylor. –Jeg jukset ikke, og jeg har verken klokka di eller urlenka! Jeg sverger! Jeg sverger på alt som er hellig, jeg…

–Ta ham, sa Meyer lavt.

Mennene kastet seg over Taylor og slo ham mens de rev av ham klærne. Til slutt lå han halvdød og naken i sanden. Rose skrek skrekkslagent, men det ene forsøket hun gjorde på å stoppe dem, ble raskt avverget av en sviende ørefik som fikk henne til å vakle bakover.

–Han har den ikke, sa en av de andre mennene til Meyer.

Alle mennene snudde seg og stirret på Rose.

–Han snakket sant! skrek Rose rasende og fortvilet. Hun gjenvant balansen og sto rakrygget med fremskutt hake og stirret på dem med all den forakten og avskyen hun klarte å mønstre. –Han har verken klokken eller lenken din, og det har ikke jeg heller. Men hun visste at protesten var forgjeves. Hun var også fryktelig bekymret for Taylor som lå naken og forslått og blodig i sanden. Hun hadde hørt ham stønne, men nå var han stille.

–Dere har drept ham! skrek hun anklagende.

Det lød mer oppstyr oppe ved baren. Flere menn som hadde hørt bråket nede på stranden, kom ut.

–Ta hora, sa Meyer til mennene sine. –Vi stikker.

–Vent! Dere kan ikke bare la ham ligge igjen her! hulket Rose. –Kanskje han lever!

Meyer, som var en høy, kraftig mann rundt førti, gikk bort til henne og trakk henne brutalt mot seg. –Hvordan endte du opp med denne sveklingen? Plutselig smilte han. –Å, du er så fin, du, min kjære sørstatsprinsesse. Vel, vel. Jeg finner nok snart ut om dere har stjålet fra meg. Kom igjen, karer, det er på tide å forlate denne øya og dra inn i landet. Hvis det blir krig, skal vi slåss. Hmm. Og du, miss Rose, blir min hore nå!

–Slipp meg, din fordømte morder! Hun måtte hale ut tiden. Folk strømmet ut fra baren, og hun måtte fortelle dem at Taylor var uskyldig og at disse mennene nesten hadde tatt livet av ham. En slåsskamp var én ting, men dette… flere menn som angrep en mann og nesten slo ham i hjel…

Meyer løftet hånden og slo henne igjen med en slik kraft at hun ville ha falt hvis han ikke hadde grepet tak i henne. Før hun fikk sukk for seg, slengte han henne over skulderen. Hun sparket, slo og skrek, men stemmen hans skar seg inn i ørene.

–Vil du at guttungen din skal overleve? Så hold kjeft! Du er sammen med meg nå, Rose. Å, ja, miss Rose, du er sammen med meg. Tenk på æren! Vi skal av sted og kjempe for Texas!

Han lo buldrende.

For Texas…

Hun kjempet for å komme seg løs igjen, løftet hodet, grep tak i skuldrene hans, og et øyeblikk så hun månen igjen. Eller månene. Nå så det ut som det var ti av dem som svevde oppe på himmelen –alle absurd vakre halvmåner.

Men brått forsvant alle månene. Men idet det svartnet for henne, kjente Rose diamanten som formelig brant mot huden gjennom den stramme hårknuten.

Meyer, disse mennene, visste ikke engang at hun hadde diamanten, men den hadde allerede ødelagt livet hennes.


1

San Antonio, Texas

April



Logan Raintree hadde nettopp gått ut av huset og gikk mot bilen, da noe digert og svart stupte ned mot ham med et raseri og en kraft som fylte luften. Han bråstoppet og forsto ikke hva fanken han så til å begynne med.

Men så oppdaget han det. Det var en fugl, og den var enorm –en vandrefalk med et vingespenn på minst en meter.

Den hadde fanget en due.

Duen var hinsides redning. Falken hadde allerede revet av den ene vingen fra kroppen, og heldigvis brukket nakken på den mindre fuglen.

Mens Logan sto der, stirret falken på ham. Han stirret tilbake på falken.

Han hadde sett slike store rovfugler angripe før. De var iherdige som nøtteskriker og sterke som gauper.

De hadde også nebb og klør fra sine fjerne forfedre –rovdyrene som en gang i tiden hadde herjet på land og i vann. En fugl som denne kunne lett gjøre en mann blind, eller i det minste rive i stykker ansiktet hans.

Logan sto stiv som en pinne, leet ikke en muskel, mens han fortsatte å stirre inn i fuglens kalde, listige øyne. Det så ut som om budskapet var: Du rører ikke byttet mitt –da er du død! 

Logan trakk seg ikke unna. Han rørte seg ikke i det hele tatt.

Han kunne mye om fugler og dyr. Hvis han begynte å løpe, ville fuglen få det for seg at han burde angripes, bare for å forsikre seg om at han kom seg vekk fra byttet. Hvis han gikk frem, ville fuglen selvfølgelig kjempe for å beskytte byttet sitt. Han var nødt til å stå helt stille, virke selvsikker og ikke vise frykt. Falken ville respektere den holdningen, ta byttet sitt og fly vekk.

Men fuglen fløy ikke vekk. Den stirret på Logan i minst et minutt til, og så la den hodet tilbake og skrek skingrende. Den tok et skritt mot ham.

Selv om han følte seg truet, kom Logan til at det lureste var å la være å røre seg…

–Jeg har ikke noe uoppgjort med deg, kompis, sa han lavt.

Fuglen skrek igjen. Den hoppet tilbake til duen, så på Logan og rev brutalt av den andre vingen, så spyttet den vingen ut og stirret på Logan igjen.

Dette var latterlig, tenkte han. Han hadde aldri sett en vandrefalk lande foran huset hans før, og han hadde sannelig aldri yppet til strid med en.

Sakte og forsiktig førte han hånden mot pistolhylsteret i beltet og Colten han hadde der. Han hadde ikke noe ønske om å skade noen skapninger, men han hadde heller ikke noe ønske om å bli angrepet av en rovfugl som lot til å være stinn av testosteron.

Det så nesten ut som om fuglen visste hva en pistol var, for den hoppet tilbake.

Logan trakk pistolen og siktet. –Jeg vil ikke skade deg, min fuglevenn, sa han. –Men hvis du tvinger meg til det, så gjør jeg det.

Fuglen lot til å forstå ham –og at han mente det han sa. Den skrek skingrende igjen, hoppet på duen og tok med seg byttet opp i luften. Logan så etter falken til den forsvant.

Dette hadde vært et overraskende møte. Han ristet på hodet og fortsatte mot bilen.

Men etter ett skritt, stoppet han og rynket pannen.

Det virket plutselig som om han hadde gått rett inn i en Alfred Hitchcock-film.

Fuglene.

De var overalt. De sto tett i tett på takmønene, i trærne og på bakken. De satt på bilpanseret og biltaket. Det så ut som om alle artene hjemmehørende i Texas var der, og alle bare stirret på ham. Nøtteskriker, duer, troster, kråker –ja, til og med en pelikan sto midt på plenen.

Det var absurd. Han ble iakttatt… forfulgt… av fugler!

Ingen av dem rørte seg eller nærmet seg ham.

Idet han tok noen skritt frem, flakset en spurv med vingene og flyttet seg. Han fortsatte bort til bilen, og de mindre fuglene flakset med vingene og flyttet seg. Da han kom frem til bilen, åpnet han døren sakte og forsiktig, satte seg inn bak rattet og lukket døren. Han ruste motoren og hørte skrapende lyder da fuglene på taket lettet.

Logan kjørte langsomt ut av oppkjørselen, og en svart sky steg til lyden av flaksende vinger. Han blunket, og da han åpnet øynene igjen, var de borte.

Hver eneste fugl var borte.

Han så tilbake på det gamle, beskjedne huset sitt og lurte på om han hadde hatt en form for blackout, om han hadde sett syner, men likevel klart å komme seg inn i bilen. Men det stemte ikke. Han fikk aldri blackout. For ham var syner drømmer. De dukket opp i søvne, og han pleide å le dem vekk. Farens folk trodde at alle drømmer var varsler, mens morfaren, som var psykiater og filosof –trodde at drømmer eller «syner» var tegn på en «krangel» i sinnet. Etter William Douglas’ mening, skapte frykt og angst alternative verdener som kun ble sett i tankene. Poenget med det var å løse emosjonelle konflikter.

Hvilket syn som var riktig, spilte ingen stor rolle. Han hadde sett det han hadde sett. Dette hadde ikke vært noe syn eller en drøm.

Men det var merkelig at det hadde skjedd når han var på vei for å møte Jackson Crow, FBI-agent og leder av en mystisk spesialenhet, som både var beryktet og anerkjent.

*

 San Antonio. Det var annerledes, det var det eneste. Annerledes.

Kelsey O’Brien så ut av kjøkkenvinduet i Longhorn Inn. Derfra kunne hun se det gamle kapellet i Alamo. Byen var livlig, klimaet var behagelig nå som det var vår, og menneskene hun hadde møtt hittil var vennlige og imøtekommende.

Hun følte seg fremdeles som en fisk på land.

Det var det hun savnet –vann.

Hun hadde vært i San Antonio i snart tre dager, og det hadde vært fine dager. San Antonio var en vakker by. Kelsey hadde faktisk en slektning som bodde her, Sean Cameron, men han jobbet for et selskap som drev med spesialeffekter, og de var ute i ørkenen et sted der de forsøkte å gjenskape Alamo for en dokumentarfilm. Hun var glad for at hennes gamle venn Sandy Holly hadde kjøpt det historiske vertshuset hun var innlosjert på. Sandy fikk henne til å føle seg litt mindre som en fisk på land, men det føltes merkelig å ikke være omgitt av Atlanterhavet på den ene siden og Mexicogolfen på den andre. Det var det hun var vant til fra Florida Keys, der hun hadde vokst opp. Der var det vann. Mye vann. Nå fantes det riktignok en elv her, og hun likte å gå tur i Riverwalk-området. Byens historie var spennende, og det var mye å se på.

Det var bare… annerledes. Det kom til å ta tid å venne seg til alt det nye. Hun hadde fremdeles ingen anelse om hvorfor hun var her, eller om hun kom til å bli værende. Kanskje ble hun ikke lenge i San Antonio, men det var en mulighet for at hun ble overflyttet hit og at hun fikk en ny stilling.

Den formelle tittelen hennes var United States Marshal. Det betydde at hun jobbet for en gren av det føderale politiet, og at hun måtte regne med å bli forflyttet. Hun hadde reist mye i sitt liv, men tanken på at hun kunne bli overflyttet hit, at hun måtte bosette seg her, virket usannsynlig. Det var ikke noe hun ville ha valgt frivillig. Nå som det faktisk så ut til at det kunne skje, måtte hun minne seg selv på at hun alltid hadde visst at hun kunne bli sendt hvor som helst i denne jobben. Opplæringen hadde hun fått i Miami, og siden hun var godt kjent i Key West, ble hun sendt for å jobbe ved marshalkontoret der. Nå hadde hun jobbet der i to år og trivdes med jobben og kollegaen Trent Fisher. De rapporterte til Miami-kontoret, og nå og da kom deres overordnede fra Miami på besøk. Key West var et lite område, og til tross for friksjonen som selvfølgelig fantes mellom de forskjellige politienhetene, hadde hun et godt forhold til politiet og Kystvakten og de andre delstats- og føderale byråene hun og kollegaen samarbeidet med. Og så…

Så hadde hun plutselig endt opp her. Hun lurte fremdeles på hvorfor. Sjefen hennes, Archie Lawrence, hadde ikke gitt henne noen god forklaring.

–Du kommer til å få det så fint, så, hadde Archie forsikret henne. –Du går til dette møtet, og så får du to uker på deg til å tenke over om du vil godta tilbudet du vil få. Ingenting er bestemt ennå.

–Jeg får en to ukers ferie så jeg kan tenke over et tilbud jeg vil få? Det lød merkelig. –Hva er dette tilbudet da? hadde hun spurt.

–Det får du vite på møtet, hadde han sagt.

Det nyttet ikke hvor mye hun enn maste, han nektet å si noe mer. Hun begynte til slutt å lure på om han i det hele tatt visste noe mer enn henne.

–Du skal møte en FBI-agent, og du må kanskje overflyttes til en annen avdeling, hadde Archie sagt. –Noe mer kan jeg ikke si.

–Hvorfor ikke? hadde hun spurt. –Jeg vil ikke jobbe i en annen avdeling!

–Det er ledelsen som bestemmer, men ingen kan tvinge deg til å bytte jobb. Du får en mulighet, og du kan si nei. Jeg mener det. Hvis du ikke liker tilbudet, kan du pakke sakene dine og reise hjem, og du kan fortsette som før her. Ikke still meg flere spørsmål. Gå og gjør deg klar til å reise. Han hadde sendt henne av gårde med et skjevt smil. Hun likte Archie. Han var en god sjef. Han var alltid rolig og avbalansert inntil det oppsto en «situasjon». Da kunne han glefse ut ordrer til høyre og venstre som en streng sersjant.

Det hendte at hun lurte på hva Archie egentlig mente om henne. Hun var dyktig i jobben, selv om en del av arbeidsmetodene hennes kunne kalles uortodokse. Heldigvis var de fleste forbrytere mannssjåvinister som undervurderte kvinnelige politifolk. Det angret de bittert på senere. Men hun hadde følt Archies blikk på seg noen ganger når hun ikke hadde klart å forklare hva som hadde ført til et gjennombrudd i etterforskningen av en sak –eller hvordan hun hadde klart å finne ut hvor et lik lå gjemt. Hun skyldte på magefølelsen. Kanskje han syntes hun var såpass underlig at han håpet at hun ville ta imot den nye stillingen.

I dag, snart, skulle hun møte en mann fra FBI. Han hadde et tilbud til henne som visstnok var relatert til de unike evnene hun hadde vist i løpet av sine to år som marshal. På den ene siden hadde hun lyst til å si til noen at hvis hun hadde ønsket å jobbe i FBI, så ville hun ha søkt seg til FBI. Men hun var nysgjerrig også. Hun ville vite hva dette tilbudet gikk ut på.

De forskjellige politiavdelingene var ikke kjent for sin evne til å samarbeide, noe som var temmelig dumt, siden de jobbet mot det samme målet. Det var en av grunnene til at hun likte å jobbe i Key West. Der hadde de nok å gjøre, men avdelingene var små, og de samarbeidet godt. Hun hadde ikke trodd at hun kom til å bli forflyttet.

Hun klarte ikke å se for seg et liv her i Texas.

Ikke at det var noe galt med Texas, men hun savnet havet. Her var det bare en elv.

Hun kikket på klokken. Det var to timer igjen til møtet.

Da hun så ut av vinduet igjen, skvatt hun. I løpet av det korte sekundet hun hadde sett på klokken, hadde en diger kråke landet på vinduskarmen utenfor. Fuglen stirret på henne. Hun veivet med hånden, men fuglen lot seg ikke skremme. Den bare satt der og stirret.

Så kakket den på ruten med nebbet.

Hun rykket bakover og skulte på fuglen. –Jeg er marshal, og jeg lar meg ikke skremme av en fugl! sa hun høyt.

–Hva sa du?

Kelsey snudde seg. Sandy Holly hadde kommet inn på kjøkkenet.

–Dere har noen digre beist av noen fugler her. De er ikke lettskremte heller, sa Kelsey.

–Har vi det?

–Ja, se der!

Da hun snudde seg mot vinduet igjen, var kråka borte. Kelsey likte ikke at fuglen hadde gjort henne så opprørt. Men kanskje det skyldtes at en av mennene hun skulle møte het Crow. Underbevisstheten hadde kanskje knyttet en forbindelse mellom agenten og fuglen og fått det til å virke som et slags forvarsel –om noe bra eller…

Sandy smilte og hevet brynene. –Det virker nesten som om du har bestemt deg for ikke å like Texas, sa hun.

–Nei, nei, jeg elsker Texas. Texas er flott, forsikret Kelsey.

–Kanskje du bare er litt nervøs. Dette er den store dagen, ikke sant?

–Jepp, det er det, nikket Kelsey. Sandy var en god venn. Kelsey var blitt kjent med henne nesten tjue år tidligere, da de var to keitete åtteåringer på sommerleir i Texas. Kelseys foreldre hadde vært sikker på at hun kom til å trives der, men hun hadde vært livredd hestene. Sandy var livredd for å være alene, men hester var hun vant til. Hun hadde ridd siden hun var fem år. Hun var tross alt fra San Antonio. Så Kelsey hadde hjulpet Sandy med hjemlengselen, og Sandy hadde hjulpet Kelsey med hesteskrekken. Takket være Sandy hadde hun med tiden blitt en dyktig rytter, og takket være Sandy, hadde hun visst hvor hun ville bo da hun kom til San Antonio. Longhorn Inn.

De hadde ikke sett hverandre så ofte etter at det ble slutt på sommerleirene, men de hadde feiret hverandres tjueenårsdager med venner i Las Vegas og hadde holdt kontakten via Facebook og e-post. Da hun begynte å snakke om at hun ville bli marshal, hadde Sandy støttet og oppmuntret henne.

Kelsey var også glad for å være her akkurat nå. Sandy var ikke i toppform for øyeblikket. Å ta over det gamle vertshuset hadde vist seg å bli en formidabel oppgave, og Sandy hadde hintet om problemer som Kelsey ikke helt forsto. De hadde ennå ikke fått sjansen til å sette seg ned og prate skikkelig sammen. Sandy hadde det alltid så travelt, og hun fikk det ikke mindre travelt da hun mistet bestyreren sin for en uke siden. Den unge mannen hadde rett og slett ikke kommet på jobb. Sandy måtte overta arbeidsoppgavene hans også. Hun hadde tre ansatte til som heldigvis gjorde en god jobb, men det var likevel mange oppgaver forbundet med å drive et vertshus. Kelsey visste at Sandy kunne bli ganske oppjaget og stresset, og det smittet kanskje over på de ansatte.

Nå gikk Sandy bort til et panel med brytere på veggen og stirret granskende på det. –Hmm. Jeg håper at denne bryteren starter musikken og ikke åpner stormvinduene, sa hun og vred om en bryter.

Countrymusikk strømmet ut fra skjulte høyttalere.

–Det der klarte du fint, sa Kelsey.

–Vil du ha kaffe?

–Har du tid til å sette deg ned? spurte Kelsey ertende. –Kan du fortelle meg hva som er i veien?

Sandy fylte to kaffekopper og satte dem på bordet. Så trakk hun på skuldrene. –Det er egentlig ikke noe i veien. Det har bare vært så hektisk her de siste dagene. Folk er så latterlige!

–Å? Hvordan da, mener du?

Sandy sukket dramatisk. –Det er dette tullet med at vertshuset er hjemsøkt. Noen ganger lurer jeg på om jeg var fullstendig sprø som tok over her. Misforstå meg rett, jeg synes spøkelseshistorier er spennende, jeg også. Du vet jo at jeg har ønsket meg dette stedet i årevis. Jeg har alltid vært fascinert av historien til vertshuset –spesielt det som skjedde med Rose Langley.

–Den stakkars kvinnen som ble drept like før slaget ved Alamo? spurte Kelsey.

Sandy nikket. –Rose ble drept av kjæresten sin –eller halliken, det kommer an på hvordan du ser på det –i rom 207. Det er en tragisk historie. Hun rømte hjemmefra fordi hun var vilt forelsket i Taylor Grant, og da de bodde i Galveston, ble hun praktisk talt kidnappet av en beryktet skurk ved navn Matt Meyer, som hadde banket opp Grant. Hun var visstnok redd for at Grant ville bli drept hvis hun ikke ble med Meyer. Revolusjonen var i emning, og Meyer ville slåss for Texas. De kom hit, og Rose og Matt Meyer hadde en voldsom krangel. Det endte med at han drepte henne. Han hadde drept før, så alle visste hva han var i stand til å gjøre. I dag ville vi ikke bare ha sett på ham som en kriminell, men syk og pervers. Han dro sin vei før slaget ved Alamo, og han ble ikke tatt. Men…

–Men?

–Jeg vet ikke hvor mye du husker fra e-postene mine, sa Sandy. –Jeg hadde nettopp kjøpt vertshuset –og betalt et stort depositum, så det var ingen vei tilbake. Men så oppsto det plutselig problemer. Jeg var her for å ta beslutninger med hensyn til renoveringen en ukes tid før vertshuset skulle stenge. Mens jeg var her, forsvant en jente som het Sierra Monte.

–Selvfølgelig husker jeg det. Men hva gjorde hun egentlig her mens vertshuset skiftet eier? spurte Kelsey.

–Peter Ghent, den forrige eieren, eide vertshuset inntil det ble stengt for renovering. Noen få rom var leid ut, men Ghent oppførte seg mer som en fraværende husvert. Sierra kom hit fordi hun ville bo på rom 207. Det var kanskje ikke så merkelig. Det var veldig billig selv om vertshuset er en historisk eiendom. Ghent drev ikke virksomheten på en forsvarlig måte. Du skulle sett baren! Den var i ferd med å ramle sammen, og jeg hadde nettopp satt i gang med renoveringen. Men Sierra Monte insisterte på å bli boende. Så forsvant hun. En stuepike fant blod overalt, og politiet kom –men de fant ikke noe lik. Siden hun hadde bodd på rom 207, begynte selvfølgelig ryktene å gå. Det ble rene legenden til slutt. Jeg stengte vertshuset for å gjøre ferdig renoveringen. Etterpå leide jeg ikke ut rom 207, men slike mysterier tiltrekker seg folk, og nå er det flere som absolutt vil bo på det rommet. Jeg leier det ikke ut til hvem som helst. Jeg er redd for at en eller annen tulling skal gå berserk eller hoppe ut av vinduet eller noe. Det er vanskelig å vurdere folk over telefon eller nettet, men jeg er forsiktig. Det er leid ut nå –til en rodeocowboy. Han virker ikke lettskremt.

Kelsey nikket. –Jeg skjønner hva du mener. Folk står i kø for å se rommet der Anna Nicole Smith døde –på Hard Rock i Hollywood. Og det er en lang venteliste for folk som vil bo på «drapsrommet» i Lizzie Bordens hus i Fall River i Massachusetts.

–Nettopp! Folk er tullete, sa Sandy. –Men nå er folk skremt av disse historiene om rom 207. De vil ikke bo her.

Som for å understreke det Sandy sa, lød et skingrende skrik som overdøvet musikken. Kelsey hadde nettopp løftet kaffekoppen, men det øredøvende skriket fikk henne til å skvette høyt, og kaffen skvulpet over. Hun spratt opp fra stolen og stirret på Sandy.

Sandy stirret tilbake på henne med store øyne og ristet på hodet. Kelsey løp ut til resepsjonen –den tidligere baren –og så seg rundt for å finne ut hvor skriket kom fra.

Så lød det igjen, langtrukkent og klagende. Kelsey løp etter lyden.

*

Logan grublet fremdeles over den merkelige oppførselen til fuglene da han parkerte bilen ved elven. Han visste at den indianske delen av familien hans ville se på hendelsen som et forvarsel. Selv var han sannelig ikke sikker på hva han skulle tro.

Men han måtte skyve vekk de tankene nå.

Logan hadde fått vite av sjefen at dette møtet var viktig. Da virket det en smule malplassert at møtet skulle foregå under en fargerik parasoll ved elven. Ikke at han hadde noe imot Riverwalk-området; det virket bare ikke som et passende sted å møte en FBI-agent. Det krydde av turister her, men det var også et yndet sted for lokalbefolkningen med mange butikker og restauranter. Han elsket elven. Å sitte og se på vannet, var avslappende. Likevel syntes han det var et merkelig møtested.

Han ble ikke overrasket over at han ble lagt merke til –og stoppet –av mange mennesker. Han hadde bodd hele livet i San Antonio, og han var blitt tilkalt for å ordne opp i utallige situasjoner i dette området. Derfor kjente han de fleste bartenderne, butikkinnehaverne og restauranteierne. Men det var noe helt annet med turistene.

En ung gutt ropte: –Se der! Det er Chuck Norris! Hei, Walker, Texas Ranger!

Han hilste med hånden til hatten. Ingen skulle si at Texas-folk ikke var vennlige og gjestfrie. Han var kledd som vanlig –cowboystøvler, hvit hatt og pistolbelte. Han bar en 45. kaliber Colt, et våpen han selv hadde valgt. Det var mulig han lignet på Chuck Norris –eller rollefiguren han spilte i tv-serien som hadde gått i årevis. Men Norris var blond med lys hud; han hadde svart hår og brune øyne. Folk stirret. Det var ikke mer enn to hundre Rangers i hele delstaten, så han var vel et interessant syn for turistene.

Enda en grunn til ikke å holde et viktig møte på et offentlig sted.

Han kjente straks igjen mannen han skulle møte, selv om han aldri hadde møtt ham før. Agent Jackson Crow satt ved et bord ved rekkverket som gikk rundt plattingen som strakte seg ut over elven. På bordet sto en kopp kaffe. Han hadde på seg svart dress som formelig skrek FBI, iallfall for Logan, mørke solbriller og så ut som om han var fullstendig avslappet der han satt og ventet. Hva enn folk tenkte om ham, så virket det ikke som om han brydde seg en døyt om det.

Logan gikk rett bort til bordet. Crow hadde sett ham og reiste seg.

–Raintree, antar jeg, sa han og smilte da han rakte frem hånden.

Logan håndhilste og studerte Crow. Jepp, indianerblod der også. Han gikk ut fra at Crow tenkte det samme om ham. –Ja, jeg er Logan Raintree.

–Comanche? spurte Crow.

–Helamerikansk kjøter på alle måter, sa Logan. –Jeg har forfedre fra både comanche- og apachestammene og fra Norge og England. Og du?

–Cheyenne og helamerikansk kjøter, sa Crow. –Fint uttrykk. Sitt ned. Takk for at du ville møte meg.

–Jeg hadde egentlig ikke noe valg. Det var en ordre.

Crow bemerket ikke det. –Vil du ha kaffe?

–Ja takk, sa Logan og trakk ut en stol. Da så han at bordet var dekket til tre. –Kommer det flere? spurte han.

–Ja –en marshal, sa Crow. –Vi spiser når hun kommer.

Logan hevet langsomt brynene. –Ålreit, hva slags forbryter, galning eller seriemorder har vi gående løs i San Antonio?

–Vi vet ikke stort om ham ennå. Det er der du kommer inn, forklarte Crow. –Jeg vil snakke med deg først. Marshal O’Brien kommer om en halvtime.

–Men da må du jo forklare alt sammen to ganger?

Crow smilte dystert og trakk på skuldrene, og så tok han noen bilder ut av en stresskoffert som lå på bordet og ga dem til Logan.

Til å begynne med skjønte ikke Logan hva han så på. Ved første øyekast så det ut som en haug med søppel, men da han så nøyere etter, så han menneskeknokler under skrotet.

Han så opp på Jackson Crow. –Jeg skulle ønske jeg kunne si at dette er et sjeldent syn, sa han.

–Det er omstendighetene som er uvanlige, sa Jackson. –Se på dette.

Det neste bildet viste et halvveis oppråtnet lik på en båre i et obduksjonsrom. Dette var et mye mer grusomt syn som mest av alt minnet om noe fra en skrekkfilm med gode spesialeffekter. Huden var revet vekk fra mesteparten av kjeven slik at liket så ut som om det flirte på en makaber måte.

–Hvor ble dette liket funnet? Kvinne? Mann? spurte Logan.

–Kvinne. Begge levningene er etter kvinner. Begge forsvant fra San Antonio-området. Den ene for halvannet år siden, den andre for omtrent et år siden. Begge hadde reist til San Antonio, og ingen så noe til dem igjen. Iallfall ikke i live, la han til.

–Jeg antar at den vanlige prosedyren ble fulgt når det gjaldt identifiseringen?

Jackson nikket. –Ingen av dem sjekket inn på et overnattingssted. Levningene på det første bildet er fra en ung kvinne ved navn Chelsea Martin, lærer og geolog på si –det vil si at hun er ekspert på edelsteiner. Liket på båren var en danser ved navn Tara Grissom. Hun jobbet i New Orleans.

–Danser? Mener du stripper? spurte Logan.

Jackson ristet på hodet. –Hun var medlem av et dansekompani –moderne dans. Forestillingen hun danset i, ble tatt av plakaten, og de skulle ikke sette opp noen ny forestilling før om et par måneder. Hun reiste av gårde til Texas. Ifølge venner var hun fascinert av Alamo. Hun tok et fly fra New Orleans til Houston og videre til San Antonio –og ingen hørte noe fra henne igjen etter at hun vinket farvel til fyren hun hadde sittet ved siden av på flyet.

–Hva med den andre jenta?

–En lignende historie. Hun var nyansatt lærer, og da det måtte kuttes i budsjettet, ble hun sagt opp. Chelsea Martin forlot New York og reiste til San Antonio, tok drosje til Alamo og ble aldri sett igjen.

Logan rynket pannen. –Hvorfor har jeg ikke hørt om dette før?

–Det har du sikkert gjort. Tenk på alle rapportene dere får inn over savnede personer, sa Crow med et skuldertrekk. –Det er hundrevis av dem –tusenvis. Noen forsvinner med vilje. Det må du huske på. Før man begynner å grave, vet man aldri om noen har forsvunnet med vilje eller ikke. Han fant frem flere bilder. Alle viste lik på forskjellige stadier av forråtnelsesprosessen. Og alle var kvinner.

Logan rynket pannen igjen. –Alle disse likene –er de herfra?

Crow nikket. –De fleste er fremdeles uidentifiserte. Mange av dem kan ha vært prostituerte, eller kvinner som levde på skråplanet. Personer uten familie eller nære venner, kan forsvinne uten at noen legger merke til det. Vi ville ikke ha blitt oppmerksomme på dette hvis ikke en iherdig, ung betjent hadde funnet de første levningene et kvartal unna Alamo. Ikke se så sjokkert ut. Ingen kan klandres for dette. For det første vet vi ikke om det er noen forbindelse mellom disse sakene. Men det er mye som tyder på det når man ser på måten gjerningsmannen har kvittet seg med dem på. Han skar en grimase. –Noen få kan ha blitt drept av andre, men jeg tror at de fleste av disse kvinnene ble offer for den samme gjerningsmannen. De forsvant bare. Hittil har vi kun klart å matche to av kvinnene med listen over savnede.

–Er du her for å sette sammen en etterforskningsgruppe? spurte Logan.

–Ja, du kan si det sånn.

Logan begynte å føle seg utilpass. Han hadde undersøkt bakgrunnen til Jackson Crow. Han hadde rykte på seg for å være en genial atferdsforsker og profilekspert, og han ledet en gruppe med spøkelsesjegere. Logan fant ikke noe mer dekkende ord for det spesialenheten drev med. Crows enhet var blitt håndplukket av en fremstående person, Adam Harrison, og de etterforsket overnaturlige og uvanlige fenomener. På den andre siden så det ut til at enheten hans som regel fant de virkelige menneskene som sto bak forbrytelsene og arresterte dem.

Likevel…

Han fikk en fornemmelse av at Crow visste noe om ham. Det var ingen behagelig følelse.

–Og du vil at jeg skal være en del av denne gruppen? spurte Logan.

–Vi har en spesialenhet bestående av seks personer som er operativ, og seks ser ut til å være det optimale. Jeg vil samle en ny gruppe. Jeg vil ikke bare at du skal være med i gruppen, jeg vil at du skal lede den.

–Hvorfor det?

–Du er særdeles god til å finne savnede personer, sa Crow glatt.

Logan fortrakk ikke en mine. –Sunn fornuft, sa han. Og litt flaks…

–Sunn fornuft er det viktigste redskapet vi har, nikket Crow. –Jeg er en tilhenger av sunn fornuft, jeg også.

Logan skar en liten grimase og sa tørt: –Du jakter på spøkelser.

–Jeg jakter på drapsmenn, rettet Crow og nikket mot stresskofferten. –Jeg har mye informasjon om deg også, selvfølgelig. Jeg vet at du har et bemerkelsesverdig talent. Crow nølte og så tankefull ut et øyeblikk. Da han snakket igjen, var det både respekt og empati i stemmen hans. –Jeg vet at din kone ble kidnappet av broren til en narkotikasmugler du fikk satt inn. Jeg vet at du fant henne –begravet i en kiste. Drapsmannen hadde spilt et spill med deg, men så gikk det skeis. Han ga henne ikke nok oksygen. Du fant henne, selv om ingen forsto hvordan du klarte det. Men du fant henne for sent.

Logan ble anspent. Alana hadde vært død i nesten tre år, men sorgen var fremdeles tung å bære. Hun hadde dødd fordi han var den han var. Hun hadde vært en sjenerøs og livsglad kvinne, og hun hadde dødd på grunn av ham. Hans bemerkelsesverdige talent hadde vært ubrukelig.

Etter at hun ble drept, hadde han tatt en langvarig permisjon. Det eneste som hadde hindret ham fra å gå fra vettet, hadde vært reisen tilbake til indianerreservatet.

Kanskje det var derfor han ikke hadde vært klar over det som hadde skjedd med disse savnede kvinnene. Og kanskje alle hadde oversett den grusomme forbindelsen av den grunnen Jackson Crow hadde oppgitt. Trist, men sant. De som levde på siden av samfunnet, ble ofte ikke savnet.

–Du har det vi trenger, sa Crow.

Nei, jeg har ikke det, tenkte Logan. Jeg sviktet kvinnen jeg elsket.

–Jeg er medlem av Texas Rangers, sa Logan, og ble overrasket over å høre sin egen stemme. Den lød nesten snerrende.

–Ja. Du vendte tilbake til den jobben fordi du ikke klarte å la være, sa Crow. –Du må håndheve loven. Men selv som en Ranger, har du visse begrensninger. Jeg kan gi deg ubegrensede ressurser.

–Takk, men jeg liker jobben jeg har nå. Jeg er ikke så sikker på at jeg vil jobbe i FBI.

–Hvis du skyver til side Texas-stoltheten et øyeblikk, er det en del du bør tenke over. De føderale myndighetene kan operere overalt. Vår enhet jobber på steder hvor hjelpen vår blir ønsket velkommen –vi blir invitert. Unntaket er når det er snakk om kriminelle og situasjoner som krysser delstatsgrensene. Da er det vi som følger saken. Forbrytere krysser ofte grensene, derfor er FBI så viktig. Sjefene dine vet selvfølgelig om dette tilbudet, og selv om de helst ikke vil miste deg, forstår de at jeg tilbyr deg en unik mulighet.

Logan ristet på hodet. –Takk, men nei takk. Dere jakter på en seriemorder. Eller rettere sagt vi jakter på en seriemorder, siden jeg blir involvert uansett. Vi samarbeider med dere. Men jeg blir i den jobben jeg har. Jeg ser ingen grunn til å skifte jobb.

Crow nikket. –Det er opp til deg. Men det er noe spesielt ved denne saken som krever folk som har en evne til å se.

–Hva mener du?

–Se forbi det åpenbare.

–Og hva er det?

–Chelsea Martin ringte en venn like før hun forsvant, sa Crow.

–Fra Alamo?

–Ja.

–Og?

–Hun sa at hun så et spøkelse og at hun trodde det måtte være gjenferdet til en gammel lokal helt. Han prøvde å oppfordre henne til å komme seg vekk.

–Nå skjønner jeg ikke…

–Hun ringte til Nancy McCall, en venninne i New York, da hun kom frem til Alamo. Ifølge Nancy spøkte hun om det til å begynne med og sa at det var en skuespiller som ertet henne. Men så ble hun bekymret og sa at «skuespilleren» begynte å bli veldig dramatisk. Han insisterte på at hun måtte komme seg vekk fra Alamo og gjemme seg et sted. Mot slutten av samtalen, virket det som om Chelsea var overbevist om at hun hadde sett et spøkelse. Hun lød vettskremt og sa at dette spøkelset eller hva det nå var, bare forsvant i løse luften.

–Og så?

–Ingenting. Linjen ble død. Mobilen hennes ble ikke brukt igjen. Den ble heller aldri funnet, og jeg har vist deg hva som var igjen av Chelsea Martin.

